Regijski NVO center – Društvo za razvijanje prostovoljnega dela Novo mesto

Rozmanova 30

8000 Novo mesto

Novo mesto, 29. 9. 2014

**Primerjava med županskimi kandidati na temo sodelovanja z nevladnimi organizacijami: Občina Šentjernej**

Regijski NVO center je na vse kandidate v izbranih občinah naslovil vprašalnik, ki je namenjen ugotavljanju stališč županskih kandidatov in kandidatk o sodelovanju z društvi in drugimi nevladnimi organizacijami, ter odraža njihov odnos do nevladnih organizacij. Na vprašalnik so odgovorili trije od štirih županskih kandidatk in kandidatov, in sicer so odgovorili: Samo Hudoklin, Viktorija Rangus in Franc Hudoklin. Povratne informacije nismo prejeli s strani Radka Luzarja in Franca Hudoklina.

Županski kandidati so objavljeni po vrstnem redu prejetja izpolnjenih vprašalnikov. Vsem kandidatom se za sodelovanje lepo zahvaljujemo. Za več informacij smo vam na voljo: drpdnm@gmail.com, 07 39 39 311

S spoštovanjem

Maja Žunič Fabjančič

Koordinatorka projekta Regijski NVO center

1. **Ali se strinjate, da društva in druge nevladne organizacije na področjih socialnega varstva, kulture, zdravja, športa, gasilstva idr. pomembno prispevajo k dvigu kakovosti življenja občanov?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Področja, kot so socialno varstvo, humanitarna društva, kultura, zdravje, šport, gasilstvo, rekreacija idr… , izredno veliko prispevajo k dvigu kakovosti življenja vseh občanov naše občine. Občina mora zagotavljati vse pogoje za oblikovanje varnega okolja, kjer je možen razvoj na vseh omenjenih področjih. Pri vseh soustvarjanjih so društva in nevladne organizacije pomemben dejavnik. Poleg tega to ljudi spodbuja v aktivno življenje ter razvijanje v sami občini.

**Viktorija Rangus, SDS - SLOVENSKA DEMOKRATSKA STRANKA**

Društva in NVO ter njihova aktivna delovanja pomembno vplivajo na kakovost življenja občanov, saj se posameznik v društvu identificira, afirmira, uresničuje svoj interes ter s tem prispeva k razvoju in uresničevanju temeljnih človekovih svoboščin in pravic ter demokraciji.

**Franc Hudoklin, SLS – SLOVENSKA LJUDSKA STRANKA**

Strinjam se, društva in druge nevladne organizacije so zelo pomembni za občino in njene ljudi. Ljudje se v te organe radi vključujejo in razvijajo svoje interese, znanja, se družijo, si pridobijo prijatelje in nove izkušnje.

**2. Kaj bi izpostavili kot najbolj pereče probleme v občini?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Problem v občini je predvsem premajhna povezanost med županom, občinsko upravo in občinskim svetom na eni strani ter društvi in nevladnimi organizacijami na drugi strani. Župan, občinska uprava in svetniki morajo biti seznanjeni z vsem njihovim delom na terenu in jim pomagati, da bo njihovo delo čim bolj uspešno. Potrebno je ustvariti več interesnih skupin, da nastane več komunikacije, sodelovanja in druženja. Če bi bila povezanost močnejša, bi se tudi problemi hitreje in učinkoviteje reševali.

**Viktorija Rangus, SDS - SLOVENSKA DEMOKRATSKA STRANKA**

Plačevanje stroškov uporabe prostorov za delovanje posameznih društev, premalo finančnih sredstev za delovanje društev in NVO.

**Franc Hudoklin, SLS – SLOVENSKA LJUDSKA STRANKA**

Zaradi soočanja lokalne samouprave z zadostitvijo zakonskih določil na različnih področjih (socialno varstvo, varstvo okolja…) in s tem s porabo sredstev za ta namen, ostane premalo denarja za sofinanciranje programov društev, nevladnih organizacij,…

**3. Pri reševanju katerih problemov vam lahko društva in druge nevladne organizacije po vašem mnenju pomagajo in kako boste društva in druge nevladne organizacije vključevali v reševanje lokalnih problemov?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Na občinskem nivoju bi moral biti koordinator, ki bi povezoval med seboj nevladne organizacije in društva. Koordinator bi moral imeti znanje za takšno delo, poznati bi moral tudi problematiko tega pomembnega področja skozi vse generacije. Lahko bi deloval tudi kot prostovoljec.

**Viktorija Rangus, SDS - SLOVENSKA DEMOKRATSKA STRANKA**

Društva in druge NVO sodelujejo na različnih nivojih in projektih (medgeneracijsko sodelovanje, prostovoljstvo; mladi – starejši), sodelovanje pri pripravi občinski prireditev, proslav

**Franc Hudoklin, SLS – SLOVENSKA LJUDSKA STRANKA**

Občini društva, nevladne organizacije prispevajo lahko pomemben delež pri opravljanju svojih nalog; in sicer na primer pri organizaciji prireditev, pri pripravljanju podzakonskih aktov, predpisov, odlokov…iz področij, iz katerih društva izhajajo…

**4. Ali se vam zdi koristno:**

**a. Na seje občinskega sveta vabiti društva in druge nevladne organizacije, ki delujejo na področjih, o katerih razpravlja občinski svet?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Na seje občinskega sveta je zelo koristno in nujno vabiti društva in druge nevladne organizacije, ki delujejo na področjih, o katerih razpravlja občinski svet. Zelo pomembno je, da se teh sej občinskega sveta udeležujejo odgovorni predstavniki društev, saj oni sami najbolj poznajo svoje delo in probleme, ki nastajajo v njihovih društvih. Na ta način je veliko lažje poznavanje in tudi reševanje problematike na vseh nivojih (občina, občinski svet, društva).

**Viktorija Rangus, SDS - SLOVENSKA DEMOKRATSKA STRANKA**

Kadar razpravlja občinski svet o vprašanjih delovanja društev in NVO je smiselno in nujno vabiti posamezna društva, ki se jih tematika dotika na seje.

**Franc Hudoklin, SLS – SLOVENSKA LJUDSKA STRANKA**

Seveda, ker lahko društva, nevladne organizacije s svojimi izkušnjami na terenu zelo koristijo pri odločitvah občinskega sveta.

**b. Iskati rešitve skupaj z društvi in drugimi nevladnimi organizacijami ter vključevati društva in druge nevladne organizacije v oblikovanje gradiv in rešitev še preden se obravnavajo na seji občinskega sveta?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Iskanje rešitev skupaj z društvi in drugimi nevladnimi organizacijami ter njihovo vključevanje v to je absolutno potrebno na takem nivoju. Koordinator, ki naj bi bil na ravni občine, bi povezoval župana in svetnike z društvi. Skupaj z županom, predstavniki društev in predstavniki nevladnih organizacij bi poiskali rešitev, saj društva na svojih področjih ponavadi že poznajo ugodne rešitve za nastali problem, še preden se problemi obravnavajo na seji občinskega sveta.

**Viktorija Rangus, SDS - SLOVENSKA DEMOKRATSKA STRANKA**

Spodbujala bom takšen način dela, da z močjo argumentov predstavniki posameznih društev in NVO izražajo svoje interese in poslanstva ter s tem vplivajo na oblikovanje gradiv, še preden se obravnavajo na seji občinskega sveta.

**Franc Hudoklin, SLS – SLOVENSKA LJUDSKA STRANKA**

Zelo koristno se mi zdi, da se društva in nevladne organizacije vključi pri oblikovanju, pripravi gradiv še preden se obravnavajo na seji občinskega sveta. Saj lahko tako kot komisije kot posvetovalna telesa občinskega sveta za določeno področje presojajo smotrnost določenih namer, aktivnosti.

**c. Izvajanje nekaterih javnih storitev (npr. izvajanje pomoči na domu, upravljanje objektov ipd.) prenesti na društva in druge nevladne organizacije s ciljem »za enak denar več«? Na katerih področjih vidite priložnost za tovrstno sodelovanje?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Izvajanje nekaterih javnih storitev je možno prenesti na društva in druge nevladne organizacije, ravno s ciljem »za enak denar več«. Tukaj vidim možnost tovrstnega sodelovanja z Društvom upokojencev Šentjernej (projekt starejši za starejše), sodelovanje z Rdečim križem, Karitasom in povezovanje le-teh, bodisi na humanitarnem področju, bodisi delno tudi na področju neformalnega izobraževanja, kulture, športa, turizma.

**Viktorija Rangus, SDS - SLOVENSKA DEMOKRATSKA STRANKA**

Predvsem na izvajanju javnih storitev pomoči na domu.

**Franc Hudoklin, SLS – SLOVENSKA LJUDSKA STRANKA**

Priložnosti za izvajanje javnih storitev vidim na socialnem področju, na športnem in kulturnem delu.

**d. Za izvajanje storitev in reševanje problemov z društvi in drugimi nevladnimi organizacijami vzpostavljati javno-zasebna partnerstva? Na katerih področjih vidite priložnost za tovrstno sodelovanje?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Javno-zasebno partnerstvo bi lahko vzpostavili pri organizaciji dnevnega varstva starejših

občanov v občini. Priložnost je tudi na področju kulture, športa in turizma.

**Viktorija Rangus, SDS - SLOVENSKA DEMOKRATSKA STRANKA**

Spodbujati podjetja, da izrazijo podporo pri delovanju posameznih društev in NVO.

**Franc Hudoklin, SLS – SLOVENSKA LJUDSKA STRANKA**

/

**e. Izvajati regionalne razvojne projekte tudi v sodelovanju z društvi in drugimi nevladnimi organizacijami? Na katerih področjih vidite priložnost za tovrstno sodelovanje?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Na področju turizma, kulture, športa, izobraževanja, varnosti občanov.

**Viktorija Rangus, SDS - SLOVENSKA DEMOKRATSKA STRANKA**

Javljanje na razpise regionalnih projektov za društva in nevladne organizacije ter aktivno vključevanje in povezovanje občinskih društev in nevladnih organizacij na regionalnem nivoju.

**Franc Hudoklin, SLS – SLOVENSKA LJUDSKA STRANKA**

Na socialnem področju, kulturi in športu.

**5. Ali bi v vaši občini uvedli večletno financiranje nevladnih organizacij, ki delujejo v javnem interesu in imajo že delno zagotovljena sredstva iz državnih in evropskih virov?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Podpiram uvedbo večletnega financiranja nevladnih organizacij, ki delujejo v javnem interesu in imajo

že delno zagotovljena sredstva iz državnih in evropskih virov. To je odvisno tudi od kvalitete programa

in prispevka k razvoju domačega okolja.

**Viktorija Rangus, SDS - SLOVENSKA DEMOKRATSKA STRANKA**

Uvedla bi večletno financiranje NVO in društev.

**Franc Hudoklin, SLS – SLOVENSKA LJUDSKA STRANKA**

Sem tudi za to opcijo, v kolikor to dopušča zakonodaja.

**6. Ali bi v vaši občini uvedli županovo posvetovalno telo na področju nevladnega sektorja?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Vsekakor podpiram uvedbo komisije, ki bi jo sestavljali predstavniki občinske uprave, predstavniki

nevladnih organizacij in predstavnik stičišča za nevladne organizacije.

**Viktorija Rangus, SDS - SLOVENSKA DEMOKRATSKA STRANKA**

Uvedla bi posvetovalno telo na nivoju nevladnega sektorja.

**Franc Hudoklin, SLS – SLOVENSKA LJUDSKA STRANKA**

Sem za ustanovitev posvetovalnega telesa na področju nevladnega sektorja.

**7. Ali boste pri sprejemanju strateških dokumentov aktivno vključevali nevladne organizacije, ki delujejo na področjih, ki jih strateški dokumenti obravnavajo (mladina, kultura ipd.)?**

**Samo Hudoklin, Samo Hudoklin in skupina volivcev Civilne Iniciative "Glas ljudstva"**

Vsekakor bom pri sprejemanju strateških dokumentov vključeval nevladne organizacije na našem

področju, ki jih v naši občini ni malo.

**Viktorija Rangus, SDS - SLOVENSKA DEMOKRATSKA STRANKA**

Pri sprejemanju strateških dokumentov morajo aktivno sodelovati vse nevladne organizacije.

**Franc Hudoklin, SLS – SLOVENSKA LJUDSKA STRANKA**

Bom z veseljem.